पूछताछ के बाद हुई मौत के मामले की जांच होगी  
महाराष्ट्र सरकार ने फैज की मौत की सीबी-सीआईडी जांच के आदेश दिए हैं। फैज की पत्नी ने आरोप लगाया कि उसके पति की मौत के लिए पुलिस जिम्मेदार है।
महाराष्ट्र सरकार ने फैज उस्मानी की मौत की सीबी-सीआईडी जांच के आदेश दिए हैं। उधर फैज की पत्नी रुबैदा उस्मानी ने पुलिस के सामने अपना बयान दिया। रुबैदा ने आरोप लगाया कि उसके पति की मौत के लिए पुलिस जिम्मेदार है।  गौरतलब है कि मुंबई सीरियल धमाकों की जांच के सिलसिले में शनिवार को क्राइम ब्रांच ने फैज उस्मानी नाम के एक शख्स को पूछताछ के लिए बुलाया, लेकिन अचानक शाम को करीब पांच बजे फैज को सायन अस्पताल में भर्ती कराया गया और वहीं फैज की देर रात डेढ़ बजे मौत हो गई।  फैज के परिवार वालों का आरोप है कि क्राइम ब्रांच ने फैज से पूछताछ के दौरान उस पर ज्यादती की, जिससे उसकी तबीयत बिगड़ गई और उसकी मौत हो गई। लेकिन अस्पताल के सीएमओ के मुताबिक फैज की मौत सिर के अंदर के खून बहने से हुई। डॉक्टर ने बताया कि फैज के आधे शरीर को लकवा मार गया था।  पुलिस ने इस मामले में बताया कि फैज के साथ कोई सख्ती नहीं बरती गई है। उसे तो सिर्फ रुटीन पूछताछ के लिए लाया गया था और वह पहले से ही हाइपर टेंशन का मरीज था। फैज का पोस्टमार्टम सुबह करीब 10 बजे होना है।  35 साल का फैज उस्मानी अहमदाबाद धमाकों के आरोपी अफजल उस्मानी का भाई है। 2008 में हुए अहमदाबाद धमाकों के सिलसिले में पिछले तीन साल से अफजल जेल में है।